ອົງການ UNICEF ຊ່ວຍເຫຼືອໃນການກູ້ໄພ ເຫດໄຟໄໝ້ ຢູ່ສູນອົບພະຍົບ ໂຣຮິງຢາ
ອົບພະຍົບຫຼາຍກວ່າເຄິ່ງນຶ່ງ ແມ່ນເຊື່ອວ່າ ຈະເປັນເດັກນ້ອຍ, ອີງຕາມການກ່າວ ໃນຖະແຫຼງການຂອງອົງການ UNICEF. 
ພະນັກງານອົງການກອງທຶນເດັກແຫ່ງສະຫະປະຊາຊາດ ຫຼື UNICEF ໄດ້ເດີນທາງຮອດສະຖານ ທີ່ເກີດເຫດໄຟໄໝ້ຢູ່ສູນອົບພະຍົບ ໂຣຮິງຢາ ໃນປະເທດ ບັງກລາແດັສ ເພື່ອຊ່ວຍເຫຼືອບັນດາເຈົ້າ ໜ້າທີ່ໃນທ້ອງຖິ່ນດ້ວຍການພະຍາຍາມກູ້ໄພ ແລະ ຊ່ວຍເຫຼືອ, ອີງຕາມຖະແຫຼງຂ່າວສະບັບນຶ່ງໃນວັນຈັນວານນີ້ ສູນອົບພະຍົບ ໂຣຮິງຢາ ຢູ່ເມືອງ ຄັອກສ໌ ບາຊາ ແມ່ນນຶ່ງໃນສູນອົບພະຍົບທີ່ໃຫຍ່ທີ່ສຸດໃນໂລກ ມັນແມ່ນບ້ານຂອງອົບພະຍົບປະມານ 877,000 ຄົນ, ເຊິ່ງຫຼາຍຄົນໃນນັ້ນໄດ້ຫຼົບໜີຈາກການກວາດລ້າງຊົນເຜົ່າໃນປະເທດ ມຽນມາ ເມື່ອສີ່ປີທີ່ຜ່ານມາ ອົບພະຍົບຫຼາຍກວ່າເຄິ່ງນຶ່ງແມ່ນເຊື່ອວ່າຈະເປັນເດັກນ້ອຍ, ອີງຕາມການກ່າວໃນຖະແຫຼງການຂອງ UNICEF ອົງການ UNICEF ໄດ້ກ່າວໃນຖະແຫຼງການສະບັບນຶ່ງວ່າ “ບູລິມະສິດສູງສຸດຂອງເຮົາແມ່ນເພື່ອນຳເອົາຄວາມປອດໄພ, ຄວາມໝັ້ນຄົງ ແລະ ການປົກປ້ອງມາສູ່ເດັກນ້ອຍໃນທັນທີ ດ້ວຍການປະ ສານງານກັບບັນດາເຈົ້າໜ້າທີ່ໆກ່ຽວຂ້ອງ, ເຈົ້າໜ້າທີ່ຜູ້ຕອບສະໜອງເຫດການສຸກເສີນ ແລະ ບັນ ດາອົງການຄູ່ຮ່ວມໃນສະຫະປະຊາຊາດ ແລະ ຊຸມຊົນອົງການທີ່ບໍ່ຂຶ້ນກັບລັດຖະບານ ” ອົງການ UNICEF ຢ້ານວ່າຫຼາຍຄົນທີ່ໄດ້ຮັບບາດເຈັບຈະເປັນເດັກນ້ອຍ ແລະ ວ່າຫຼາຍຄົນໄດ້ຖືກແຍກອອກຈາກຄອບຄົວຂອງເຂົາເຈົ້າ, ອີງຕາມຖະແຫຼງການດັ່ງກ່າວ, ເຊິ່ງໄດ້ກ່າວວ່າພາລະກິດແມ່ນໄດ້ເລີ່ມຂຶ້ນແລ້ວ ເພື່ອຊ່ວຍເຫຼືອເດັກນ້ອຍທີ່ມີຄວາມຕ້ອງການ, ລວມຕົວຄອບຄົວຄືນ, ແລະ ນຳສົ່ງສິ່ງຂອງສຸກເສີນ ເຊັ່ນດຽວກັບນໍ້າດື່ມທີ່ສະອາດໄປໃຫ້ເຂົາເຈົ້າ ອົງການສັງຄົມວົງເດືອນແດງ ບັງກລາແດັສ ໄດ້ຂຽນຂໍ້ຄວາມໃນທວິດເຕີວ່າ “ລາຍງານ ກ່ຽວກັບ ການເສຍຊີວິດ ແລະ ບາດເຈັບແມ່ນກຳລັງຖືກຢືນຢັນ ” ໃນຂໍ້ຄວາມດຽວກັນນັ້ນ, ເຂົາເຈົ້າໄດ້ລະບຸວ່າ ໄຟ “ໃນທີ່ສຸດກໍຖືກຄວບຄຸມໄດ້” ໃນສູນ ບາລູຄາລີ, ໂດຍກ່າວຢໍ້າວ່າມັນໄດ້ທຳລາຍບໍລິເວນທີ່ກວ້າງຂອງສະຖານທີ່ພັກອາໄສ ແລະ ສິ່ງອຳນວຍຄວາມສະດວກຕ່າງໆ ລາຍງານໄດ້ສະເໜີວ່າ ຕູບປະມານ 1,200 ອັນແມ່ນໄດ້ຖືກທຳລາຍ ໃນຂະນະທີ່ປະຊາຊົນປະ ມານ 10,000 ຄົນໄດ້ພັກອາໄສຢູ່ໂຮງຮຽນ ແນວໃດກໍຕາມອົງການ UNICEF ໄດ້ກ່າວວ່າ ຫຼາຍຄົນທີ່ບໍ່ມີບ່ອນຢູ່ອາໄສ ຍ້ອນໄຟໄໝ້ນັ້ນແມ່ນໄດ້ຖືກຍົກຍ້າຍອອກຈາກສະຖານທີ່, ເຂົາເຈົ້າໄດ້ກ່າວວ່າ “ຂອບເຂດຢ່າງເຕັມທີ່ຂອງໄພພິບັດ ແມ່ນຍັງບໍ່ໄດ້ຖືກຢືນຢັນເທື່ອ ”